Марс

Марс — Шунды системаысь планета. Шундылы матын луэмезъя со ньылетӥез луэ, но быдӟалаезъя — сизьыметӥез. Планеталэн массаез — 10,7 % музъем масса. Нимамын Вашкала Римысь ожгар инмарлэн Марслэн нимыныз. Маггемит минерал (кортлэн γ-оксидэз(III)) Марслэсь вылзэ гордмыт каремен, сое куддыръя «горд планета» шуо.

Марс — шеромем атмосфераен музъем типъем планета (вылаз омыр зӥбет Музъемынэзлэсь 160 поллы ляб). Марс рельефлэн аспӧртэмлыкъёсыз луо толэзесь кадь шуккон кратеръёс, озьы ик музъемесь кадь вулканъёс, нёжалъёс, бушкыръёс но полюсъёс котырысь йӧ изьыос.

Марслэн кык толэзез вань — Фобос но Деймос (вашкала грек кылысь берыктыса — «кышкан» но «дэймон»), кудъёсыз пичиесь (Фобослэн быдӟалаез — 26,8×22,4×18,4 км, Деймослэн — 15×12,2×10,4 км) но таин сэрен шар тусъем луыны быгатӥллямтэ.

1960-тӥ аръёс дырысен Марсэз эскерыло, со доры аппаратъёс но станциос келяса, СССР («Марс» но «Фобос» программаосъя), США («Маринер», «Викинг», «Mars Global Surveyor» но мукет программаосъя), Европаысь космической агентство («Марс-экспресс» программая) но Индия («Мангальян» программая). Туннэ нуналлы, Музъем бере, Марс — Шунды системаысь тужгес пыр-поч эскерем планета.

 Валэктонъёс 

Категория:Планетаос